KOMISIJOS REGLAMENTAS (EB) Nr. 339/2006
2006 m. vasario 24 d.
iš dalies keičiantis Europos Parlamento ir Tarybos reglamento (EB) Nr. 999/2001 XI priedą dėl gyvų galvijų ir galvijienos, avienos ir ožkienos produktų importo taisyklių
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. gegužės 22 d. Europos Parlamento ir Tarybos reglamentą (EB) Nr. 999/2001, nustatantį tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles (1), ypač į jo 23 straipsnio pirmą pastraipą,
kadangi:
(1)
2001 m. nuomonėse dėl geografinės galvijų spongiforminės encefalopatijos (GSE) infekcijos rizikos Brazilijoje, Čilėje, Salvadore, Nikaragvoje, Botsvanoje, Namibijoje ir Svazilande Mokslo iniciatyvinis komitetas (toliau - MIK) padarė išvadą, kad šiose šalyse vietinių galvijų GSE mažai tikėtina. Todėl jos buvo įtrauktos į sąrašą šalių, kurioms netaikomi tam tikri su užkrečiamosiomis spongiforminėmis encefalopatijomis susiję prekybos reikalavimai gyviems galvijams ir galvijienos, avienos bei ožkienos produktams.
(2)
2005 m. vasario mėn. ir rugpjūčio mėn. priimtose atnaujintose nuomonėse dėl geografinės GSE infekcijos rizikos tam tikrose trečiosiose šalyse Europos maisto saugos tarnyba padarė išvadą, kad Brazilijoje, Čilėje, Salvadore, Nikaragvoje, Botsvanoje, Namibijoje ir Svazilande vietinių galvijų GSE yra pakankamai tikėtina. Todėl šioms šalims vėl turėtų būti taikomi su užkrečiamosiomis spongiforminėmis encefalopatijomis susiję prekybos reikalavimai gyviems galvijams ir galvijienos, avienos bei ožkienos produktams.
(3)
Todėl Reglamentas (EB) Nr. 999/2001 turėtų būti atitinkamai iš dalies pakeistas.
(4)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 999/2001 XI priedas iš dalies keičiamas pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. vasario 24 d.